નરેન્દ્ર મોદીની તાજપોશીની પહેલી પ્રતિક્રિયા જનતા દળ-યુનાઇટેડે આપી છે. બિહારના મુખ્ય પ્રધાન નીતીશકુમારે કહ્યું છે કે BJPએ પોતાનો નિર્ણય લઈ લીધો છે અને હવે નિર્ણય લેવાનો વારો અમારો છે. બે મહિના પહેલાં નીતીશકુમારે BJPને ૨૦૧૩ના અંત સુધીનો સમય આપ્યો હતો. હવે નીતીશકુમાર કહે છે કે આ વર્ષના અંત સુધી રાહ જોવાની જરૂર નથી. કદાચ આ અઠવાડિયાના અંતમાં કે આવતા અઠવાડિયે JDU પક્ષની બેઠક બોલાવશે અને NDA સાથે છેડો ફાડવાનો નિર્ણય લેશે. આમ એટલા માટે લાગે છે કે સોમવારે નીતીશકુમારે આપેલી પ્રતિક્રિયામાં આનો સંકેત આપી દીધો છે. બિહારમાં મહારાજગંજમાં લોકસભા માટેની પેટાચૂંટણીમાં JDUના ઉમેદવારના થયેલા પરાજયને નીતીશકુમારની કમજોરી કે વળતાં પાણી સમજવાની જરૂર નથી. એ બેઠક લાલુ પ્રસાદ યાદવના રાષ્ટ્રીય જનતા દળની જ હતી અને એ એને ફરી મળી છે, JDUએ ગુમાવી નથી. આમ પણ NDAની સ્થિતિ અત્યારે નાજુક છે. શિવસેના અને અકાલી દળ સિવાય કોઈ મોટો પક્ષ અત્યારે NDAમાં નથી. નરેન્દ્ર મોદીએ વડા પ્રધાન બનવું હોય તો ૧૨૫થી ૧૫૦ બેઠકો આપી શકે એવા મિત્રપક્ષોને ભેગા કરવા પડે. ટૂંકમાં કહીએ તો, એવા કેટલાક પ્રાદેશિક પક્ષોને સાથે લઈને NDAની પુનર્રચના કરવી પડે જેમને નરેન્દ્ર મોદી સ્વીકાર્ય હોય. તામિલનાડુનાં મુખ્ય પ્રધાન જયલલિતાએ પોતાના ‘ગુડ ફ્રેન્ડ’ મોદીને અભિનંદન આપ્યાં છે. જયલલિતા કે કરુણાનિધિ બેમાંથી કોઈ એક NDAમાં જોડાઈ શકે છે. જ્યાં કૉન્ગ્રેસ અને સ્થાનિક પક્ષોની સીધી લડાઈ છે એવાં રાજ્યોમાં સ્થાનિક પક્ષોનો મોદીને ટેકો મળી શકે છે, પરંતુ એના ટેકે ૧૫૦નો આંકડો પાર કરવો મુશ્કેલ છે. માટે જ પ્રારંભમાં કહ્યું એમ, BJPએ કેસરિયાં કરવાનો નિર્ણય લીધો છે. કાં આ પાર કાં તે પાર.